A Tanács határozata

(1990. március 22.)

az egyrészről a Német Szövetségi Köztársaság és az Európai Gazdasági Közösség, másrészről az Osztrák Köztársaság között a Duna-medencében folytatandó vízkészlet-gazdálkodási együttműködésről szóló megállapodás megkötéséről

(90/160/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 130s. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

tekintettel Az Európai Közösségek Tanácsának és a tagállamok kormányainak a Tanács keretében ülésező képviselőinek az Európai Közösség környezetvédelmi politikájának és cselekvési programjának (1987-1992) folytatásáról és végrehajtásáról szóló, 1987. október 19-i állásfoglalására [4], valamint az Európai Közösségnek az említett állásfoglaláshoz csatolt negyedik környezetvédelmi cselekvési programjára (a továbbiakban: negyedik cselekvési program),

mivel a negyedik cselekvési program a korábbi cselekvési programokat folytatva fő tevékenységi körei között sorolja fel a vízminőség javítását és a szennyezés csökkentését célzó figyelemmel kísérési (monitoring) és ellenőrzési tevékenységet;

mivel a negyedik cselekvési program a nemzetközi környezetvédelmi fellépésben való aktív részvételre hívja fel a Közösséget és tagállamait, és ennek keretei között különös figyelmet szentel a harmadik országokkal folytatott kétoldalú kapcsolatoknak;

mivel az egyrészről a Német Szövetségi Köztársaság és az Európai Gazdasági Közösség, másrészről az Osztrák Köztársaság között a Duna-medencében folytatandó vízkészlet-gazdálkodási együttműködésről szóló, Regensburgban, 1987. december 1-jén aláírt megállapodás rendelkezik különösen egy Vízkészlet-gazdálkodási Állandó Bizottság létrehozásáról, amely ajánlásokat tehet a Szerződő Feleknek olyan lépésekről, amelyek többek között a Duna-medence vízkészletének minőségi javításához szükségesek, a megállapodásban foglalt keretek között;

mivel az említett megállapodás záróokmányának mellékletében felsorolt tizenöt irányelv vonatkozik a Duna-medencére;

mivel az egyezmény Közösség általi jóváhagyása szükségesnek látszik ahhoz, hogy a Közösség elérje egyik célkitűzését a környezet minőségének megőrzésével, védelmével és javításával kapcsolatban, az Egységes Európai Okmány rendelkezéseinek megfelelően;

mivel a fenti megállapodást az Európai Közösség nevében 1987. december 1-jén aláírták,

A KÖVETKEZŐKÉPPEN HATÁROZOTT:

1. cikk

Az egyrészről a Német Szövetségi Köztársaság és az Európai Gazdasági Közösség, másrészről az Osztrák Köztársaság között a Duna-medencében folytatandó vízkészlet-gazdálkodási együttműködésről szóló megállapodást az Európai Gazdasági Közösség nevében a Tanács jóváhagyja.

A megállapodás szövegét csatolták e határozathoz.

2. cikk

Az Európai Gazdasági Közösség nevében az Európai Közösségek Tanácsának elnöke helyezi letétbe a megállapodás 12. cikke által előírt jóváhagyási okiratot. Mivel mind az Európai Gazdasági Közösség, mind a Német Szövetségi Köztársaság a megállapodás Szerződő Fele, illetékes hatóságaiknak össze kell hangolniuk jóváhagyási ütemterveiket, hogy mindkét fél jóváhagyási okirata ugyanabban az időpontban kerüljön letétbe helyezésre.

Kelt Brüsszelben, 1990. március 22-én.

a Bizottság részéről

P. Flynn

az elnök

[1] HL C 98., 1989.4.19., 10. o.

[2] HL C 256., 1989.10.9., 152. o.

[3] HL C 298., 1989.11.27., 1. o.

[4] HL C 328., 1987.12.7., 1. o.

--------------------------------------------------